Nariadenie Komisie (ES) č. 1474/2003
z 20. augusta 2003,
ktorým sa na hospodársky rok 2003/2004 stanovuje výška pomoci na pestovanie hrozna určeného na výrobu určitých odrôd sušeného hrozna a výška pomoci na opätovnú výsadbu viníc napadnutých fyloxérou
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhov s výrobkami zo spracovaného ovocia a zeleniny [1], naposledy zmenené a doplnené nariadením Komisie (ES) č. 453/2002 [2], a najmä na jeho článok 7 ods. 5,
keďže:
(1) Druhý pododsek článku 7 ods. 1 nariadenia (ES) č. 2201/96 ustanovuje kritériá pre stanovenie pomoci na pestovanie hrozna určeného na výrobu sušeného hrozna odrôd sultánky a Moscatel a koryntiek.
(2) Tretí pododsek článku 7 ods. 1 uvedeného nariadenia stanovuje, že výška pomoci sa môže odlišovať podľa odrody hrozna. Taktiež stanovuje, že táto výška sa môže odlišovať podľa iných faktorov, ktoré môžu ovplyvňovať výnosy. V prípade sultánok by sa preto malo stanoviť dodatočné odlíšenie medzi pestovateľskými plochami napadnutými fyloxérou a inými pestovateľskými plochami.
(3) Na hospodársky rok 2002/2003 nepreukázala kontrola pestovateľských plôch využívaných na pestovanie hrozna uvedených v prvom pododseku článku 7 ods. 1 nariadenia (ES) č. 2201/96 žiadne prekročenie maximálnej garantovanej plochy ustanovenej v článku 2 ods. 1 nariadenia Komisie (ES) č. 1621/1999 z 22. júla 1999, ktorým sa ustanovujú podrobné pravidlá uplatňovania nariadenia Rady (ES) č. 2201/96, pokiaľ ide o pomoc na pestovanie hrozna určeného na výrobu určitých odrôd sušeného hrozna [3], naposledy zmeneného a doplneného nariadením (ES) č. 1880/2001 [4].
(4) Pomoc na pestovanie tohto hrozna by sa mala určiť na hospodársky rok 2003/2004.
(5) Pomoc, ktorá sa má poskytnúť výrobcom, ktorí opätovne vysádzajú svoje vinohrady v rámci boja proti fyloxére za podmienok stanovených v článku 7 ods. 4 nariadenia (ES) č. 2201/96, by sa mala taktiež určiť.
(6) Opatrenia stanovené v tomto nariadení sú v súlade so stanoviskom Riadiaceho výboru pre výrobky z ovocia a zeleniny,
PRIJALA TOTO NARIADENIE:
Článok 1
1. Pomoc na pestovanie uvedená v článku 7 ods. 1 nariadenia (ES) č. 2201/96 je na hospodársky rok 2003/2004:
a) 2806 EUR na hektár pre plochy určené na pestovanie sultánok napadnuté fyloxérou alebo opätovne vysadené počas posledných piatich rokov;
b) 3847 EUR na hektár pre ostatné plochy určené na pestovanie sultánok;
c) 3391 EUR na hektár pre plochy určené na pestovanie korintiek;
d) 969 EUR na hektár pre plochy určené na pestovanie hrozna odrody Moscatel.
2. Pomoc na opätovnú výsadbu uvedená v článku 7 ods. 4 nariadenia (ES) č. 2201/96 je na hospodársky rok 2003/2004 3917 EUR na hektár.
3. V súlade s druhou vetou článku 7 ods. 4 nariadenia (ES) č. 2201/96 sa pomoc stanovená v odseku 1 nevyplatí, ak sa vyplatí pomoc stanovená v odseku 2.
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. augusta 2003